**Blåtrane** (*Anthropoides paradiseus*) er en stor standfugl i tranefamilien (Gruidae) og regnes til underfamilien egentlige traner (Gruinae). Arten er endemisk for to områder i det sørlige Afrika, og er en av to arter i slekten *Anthropoides*. Ifølge IUCNs rødliste er arten *sårbar* for utryddelse. Arten står dessuten på CITES liste II.

Taksonomi
---------

*A. paradiseus* (blåtrane) og *A. virgo* (jomfrutrane) ble flyttet fra slekten *Grus* til *Anthropoides* etter studier med tranenes genom, i henhold til Krajewski *et al.* (2010). Samtidig ble blåtranens vitenskapelige navn endret fra endingen *-a* (*paradisea*) til *-us* (*paradiseus*), noe som antyder at arten ikke lenger regnes som feminin, men maskulin.

Beskrivelse
-----------

Blåtraner er store fugler, som typisk blir omkring 110–120 cm høye og gjerne veier omkring 4 900–5 300 g. Vingespennet utgjør cirka 180–200 cm. Hanner er blir større enn hunner.

Traner i slekten *Anthropoides* skiller seg fra alle andre traner, gjennom at hele kroppen er fullstendig dekket med fjær (de mangler altså rød hudflekk i hodet, slik andre traner har). Blåtraner har ei uniform blålig grå fjærdrakt. Hodefjæra er kort og lysgrå (nærmest hvit). De modifiserte armsvingfjærene har sorte tupper og danner en lang «svans» fra bakkroppen på fuglene, når vingene er sammenslått.

Inndeling
---------

Inndelingen følger HBW Alive og er i henhold til Archibald *et al.* (2016). Norsk navn på arten følger Norsk navnekomité for fugl og er i henhold til Syvertsen *et al.* (2008).

**Treliste**
* *Gruinae*, egentlige traner
	+ *Anthropoides*
		- *A. virgo*, jomfrutrane
		- *A. paradiseus*, blåtrane

Utbredlse og habitat
--------------------

Blåtraner er standfugler, som holder til i det østre og sørlige Sør-Afrika og Vest-Swaziland. En meget begrenset populasjon holder dessuten til i Etoshaområdet i Namibia.

Arten trives i høyereliggende (fra havnivå og opp til 1 771 moh.) tørre områder med gressland dominert av ulike gressorter og frø, men fuglene hviler og hekker også i våtmark. I senere år har arten også kolonisert jordbruksområder, der de har tatt i bruk såvel kornåkre som beitemark.

Atferd
------

Blåtraner hekker hovedsakelig i tidsrommet oktober–desember, men av og til også så sent som i mars. Redet bygges gjerne i typiske gressland, som regel nær vann, men også på beitemark, kornåkre, myrområder og lignende. Redet plasseres gjerne på en grunn av småstein eller gress og er typisk svært enkelt tilrettelagt. Hunnen legger to egg og ruger dem i 30–33 dager. Avkommet blir flygedyktig er 85 dager eller mer og regnes som forplantningsdyktige i 3–5 års alderen..

Referanser
----------

1. 1 2 3  BirdLife International. 2013. *Anthropoides paradiseus*. The IUCN Red List of Threatened Species 2013: e.T22692109A48126735. Besøkt 2016-08-13
2. 1 2  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. *Norsk Ornitologisk Forening*. www.birdlife.no (publisert 22.5.2008). Besøkt 2016-08-10
3. ↑  Krajewski, C. J,T. Sipiorski, and F.E. Anderson (2010), Complete Mitochondrial Genome Sequences and the Phylogeny of Cranes (Gruiformes: Gruidae), *Auk* **127**(2): 440-452.
4. 1 2 3 4 5  Archibald, G.W. Meine, C.D. & Garcia, E.F.J. (2016). Blue Crane (*Anthropoides paradiseus*). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona. Besøkt 2016-08-13

Kilder
------

* Handbook of the Birds of the World Alive

Eksterne lenker
---------------

* (en) *Blåtrane* i Global Biodiversity Information Facility Rediger på Wikidata

* (no) *Blåtrane* hos Artsdatabanken Rediger på Wikidata

* (en) *Blåtrane* hos ITIS Rediger på Wikidata

* (en) *Kategori:Grus paradisea* – bilder, video eller lyd på Wikimedia Commons Rediger på Wikidata

* (en) *Grus paradisea* – galleri av bilder, video eller lyd på Wikimedia Commons Rediger på Wikidata

* *Grus paradisea* – detaljert informasjon på Wikispecies Rediger på Wikidata